Mitski

**Mitsuki Miyawaki** (sünninimi **Mitsuki Laycock**; 27. september 1990), esinejanimega **Mitski**, on Ameerika Ühendriikide laulja ja laulukirjutaja. 

Ta avaldas iseseisvalt oma kaks esimest, alul ülikooli lõputöödena loodud albumit"Lush" (2012) ja "Retired from Sad, New Career in Business" (2013). Ta õppis Purchase College'i muusikakonservatooriumis stuudiokompositsiooni. Tema kolmas album "Bury Me at Makeout Creek" ilmus 2014. aastal plaadifirma Double Double Whammy alt.

2015. aastal sõlmis Mitski lepingu plaadifirmaga Dead Oceans ja väljastas järgnevate aastate jooksul albumid "Puberty 2" (2016), "Be the Cowboy" (2018) ja "Laurel Hell" (2022), millest viimane jõudis mitmes riigis edetabelite esikümnesse.

2022. aastal nimetas briti ajaleht The Guardian teda USA parimaks nooreks laulukirjutajaks. Samal aastal kirjutas ta laulu "This Is a Life" filmile "Kõik, kõikjal ja korraga", mis tõi talle Oscari nominatsiooni parima filmilaulu kategoorias. 

2023. aastal ilmus Mitski seitsmes stuudioalbum "The Land Is Inhospitable and So Are We". Albumi kolmas singel "My Love Mine All Mine" sai Mitski esimeseks lauluks Billboard Hot 100 edetabelis.

## Lapsepõlv
Mitski sündis Mitsuki Laycockina 1990. aastal Mie prefektuuris Jaapanis. Tal on ameeriklasest isa ja jaapanlannast ema. Tema emakeel on jaapani keel. Isa töökoha tõttu Ameerika Ühendriikide välisministeeriumis kolis Mitski lapsepõlves tihti, elades enne USA-sse elama asumist Türgis, Hiinas, Malaisias, Tšehhis ja Kongo Demokraatlikus Vabariigis. 

## Karjäär

### 2012–2014: albumid "Lush", "Retired from Sad, New Career in Business" ja "Bury Me at Makeout Creek"
Pärast New Yorgi Hunteri kolledžis filmiõpingute alustamist otsustas Mitski hakata tegelema muusikaga. Ta siirdus Purchase College’i muusikakonservatooriumisse, kus ta hakkas õppima stuudiokompositsiooni. Purchase'i õpingute ajal salvestas ja avaldas ta iseseisvalt oma kaks esimest lõputöödena loodud albumit "Lush" (2012) ja "Retired from Sad, New Career in Business" (2013). 

Pärast ülikooli lõpetamist töötas Mitski bändi Voice Coils lauljana ja hakkas tegelema oma kolmanda albumiga "Bury Me at Makeout Creek", mis ilmus 11. novembril 2014 plaadifirma Double Double Whammy alt. Plaadifirma Don Giovanni Records andis 7. aprillil 2015 albumi uuesti välja koos nelja boonuslooga. Albumi impulsiivne kitarr kujutas endast helilist kõrvalekaldumist tema kahe esimese albumi orkestri- ja klaverihelist. Kuigi see pälvis paljude väljaannete tunnustuse, ei õnnestunud sel saada märkimisväärset ärilist edu.

### 2015–2017: album "Puberty 2"
22. detsembril 2015 sõlmis Mitski lepingu plaadifirmaga Dead Oceans. 2016. aasta märtsis andis ta teada oma neljandast stuudioalbumist "Puberty 2" ja avaldas selle peasingli "Your Best American Girl". Enne albumi ilmumist andis ta sama aasta juunis välja veel ühe singli "Happy". Album pälvis muusikakriitikute laialdase tunnustuse. Muusikaajakiri Rolling Stone nimetas oma 2010. aastate parimate laulude edetabelis "Your Best American Girli" 13. kohale.

2017. aasta veebruaris andis ansambel Pixies teada, et nende USA kontserditurnee kõrvalesineja on Mitski. 

Sama aasta oktoobris teatas laulja Lorde, et Mitski on tema albumi "Melodrama" maailmaturnee soojendusesineja. 

Aasta jooksul andis Mitski heategevuslikel eesmärkidel välja mitme laulu kavereid, sealhulgas kaverid One Directioni laulust "Fireproof" ja Frank Sinatra "I'm a Fool to Want You". 

### 2018–2019: album "Be the Cowboy"

2018. aasta mais andis Mitski välja oma viienda albumi "Be the Cowboy" peasingli "Geyser" koos muusikavideoga. Albumi teine singel ja selle video "Nobody" avaldati 26. juunil 2018 ning albumile eelnev kolmas ja viimane singel "Two Slow Dancers" avaldati 9. augustil. Albumi avaldas 17. augustil plaadifirma Dead Oceans. Meelelahutus- ja muusikaajakirjad Pitchfork, Vulture, ja Consequence of Sound nimetasid "Be the Cowboy" 2018. aasta parimaks albumiks.

2019. aasta kontserditurneel hakkas Mitski oma live-esinemistesse kaasama koreograafiat, mis on inspireeritud Butoh'st, sõjajärgses Jaapanis välja töötatud tantsuteatri vormist. See lähenemine peegeldas tema soovi kinkida publikule midagi uut, aga ka soovi välja töötada omapärased viisid publiku lummamiseks. Ta oli mõistnud, et laval ringi hüppamine ja publiku hullutamine polnud tema jaoks loomulik. Butoh' mõjutustega koreograafiat kasutati ka muusikavideos "Working for the Knife".

2019. aasta septembris "Be the Cowboy" konterditurnee viimasel esinemisel Central Parkis teatas Mitski, et see jääb määramata ajaks tema viimaseks esinemiseks. Hiljem rääkis ta, kuidas ta kavatses muusikast täielikult loobuda ja endale teine elu leida. 

2020. aasta alguseks oli Mitski meelt muutnud ja otsustas muusika juurde naasta, osaliselt plaadifirmale albumi võlgnemise tõttu ja osaliselt enda pärast. Ta kirjeldas jätkamisotsuse tegemist: "Pean seda tegema, kuigi see teeb mulle haiget, sest ma armastan... Ma lihtsalt olen selline... Ma saan jätkuvalt haiget, ja ma teen seda endiselt, sest see on ainus asi, mida teha saan.”

### 2020–2022: album "Laurel Hell"

29. oktoobril 2020 teatati, et Mitski loob taustamuusika graafilisele romaanile "This Is Where We Fall". Mitski kommenteeris projekti: "Oli põnev teha koomiksile taustamuusikat. See võimaldas mul töötada väljaspool oma tavapärast laulukirjutamise vormi ja proovida läheneda sellele nagu partituurile, kuid ilma liikuva pildiga kaasnevate vihjeteta, mis oli vabastav ja ka väljakutseid pakkuv. Loodan, et lõpptulemus aitab teil loosse süüvida!" 5. mail 2021 andis Z2 Comics välja albumi kassetil koos tavalise kõvakaanelise romaaniga.

2021. aasta oktoobris ilmus Mitski kuuenda albumi "Laurel Helli" juhtsingel "Working for the Knife " ning laulja teatas oma 2022. aasta Euroopa ja Põhja-Ameerika kontserditurneest. Novembris ilmus albumi teine singel "The Only Heartbreaker". Detsembris ilmus albumi kolmas singel "Heat Lightning" ja 2022. aasta jaanuaris järgnes albumi neljas singel "Love Me More". 2022. aasta märtsis saavutas "The Only Heartbreaker" Billboardi alternatiivmuusika raadioedetabelis esikoha.

2022. aasta aprillis ilmus voogedastusteenustes Mitski kaver laulust "Glide". Lugu oli varem saadaval albumi füüsiliste versioonide lisaloona ja seda kasutati 2022. aasta filmis "Pärast Yangi". 

Mitski kirjutas filmile "Kõik kõikjal ja korraga" laulu "This Is a Life", mis tõi talle Oscari nominatsiooni parima filmilaulu kategoorias.

### 2023–2025: album "The Land Is Inhospitable and So Are We"
2023. aasta juulis avalikustas Mitski oma seitsmenda albumi "The Land Is Inhospitable and So Are We". Albumi kaks singlit "Heaven" ja "Star" ilmusid sama aasta 23. augustil.

2023. aasta novembris teatati, et Mitski kirjutab muusikat 1983. aasta "Lipugambiidi" romaanil põhinevale Broadway kohandusele.

### 2026-tänapäev: album “Nothing’s About to Happen to Me”
Reedel, 27. veebruaril andis Mitski välja "Nothing Will Happen to Me".  Iga laul oli inglise keeles.

## Isiklikku
Mitski on oma mitmekultuurilisusele viidates öelnud, et ta on pooleldi jaapanlane, pooleldi ameeriklane, kuid täielikult mitte kumbki – see peegeldub sageli ka tema muusikas, kus ta arutleb aeg-ajalt kuuluvuse üle. 

2020. aastast on Mitski elanud Tennessee osariigis Nashville'is. Ta on vegan ja talle meeldivad õudusfilmid.

## Viited